抒情因上郎中二十二叔監察十五叔兼呈李益端公柳縝評事
作者：孟郊
朝代：唐

paragraphs: 方憑指下弦，寫出心中言。
寸草賤子命，高山主人恩。
遊邊風沙意，夢楚波濤魂。
一日引別袂，九迴沾淚痕。
自悲何以然，在禮闕晨昏。
名利時轉甚，是非宵亦喧。
浮情少定主，百慮隨世翻。
舉此胸臆恨，幸從賢哲論。
明明三飛鸞，照物如朝暾。